ไทย และ สหภาพยุโรป ประกาศเจตจำนงเดินหน้าจัดทำความตกลงการค้าเสรี (FTA) ไทย-อียู ตั้งเป้าให้เสร็จสิ้นในไตรมาสแรกปีนี้ สร้างแต้มต่อทางการค้าให้กับไทยในตลาดใหม่ 27 ประเทศ
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยผลการหารือทวิภาคี กับนายวัลดิส โดมโบรฟสกิส รองประธานคณะกรรมาธิการยุโรปด้านเศรษฐกิจและกรรมาธิการยุโรปด้านการค้า ที่กรุงบรัสเซลส์ ราชอาณาจักรเบลเยียม ว่า ถือเป็นวันประวัติศาสตร์ของไทยกับสหภาพยุโรป ที่ได้มีการเจรจาจัดทำ FTA ระหว่างไทยกับสหภาพยุโรป การเจรจามีผลสัมฤทธิ์ที่ฝ่ายการเมืองของทั้ง 2 ฝ่าย มีข้อสรุปแสดงเจตจำนงร่วมกันในการเริ่มต้นให้แต่ละฝ่ายดำเนินกระบวนการภายใน เพื่อนำไปสู่การจัดทำ FTA ระหว่าง 2 ฝ่ายต่อไปโดยเร็ว ซึ่งถือเป็นครั้งแรกที่ฝ่ายการเมืองทั้ง 2 ฝ่ายประชุมและแสดงเจตจำนงร่วมกัน สำหรับประเทศไทย จะเดินหน้าเพื่อนำเข้าที่ประชุมคณะรัฐมนตรีให้ความเห็นชอบในการจัดทำ FTA ไทย-อียู ต่อไป ขณะเดียวกัน รองนายกรัฐมนตรีและรัฐมนตรีการค้าของสหภาพยุโรป จะดำเนินการเพื่อขอคำรับรองจากสมาชิก 27 ประเทศ โดยทั้งสองฝ่ายจะดำเนินการให้เสร็จสิ้นภายในไตรมาสแรกของปีนี้ หลังใช้ความพยายามเกือบ 10 ปี  ทั้งนี้ สหภาพยุโรปเป็นคู่ค้าอันดับที่ 4 ของไทย รองจากจีน สหรัฐอเมริกา และญี่ปุ่น โดยในปี 2565 การค้าระหว่างไทยกับอียู มีมูลค่า 41,038 ล้านเหรียญสหรัฐ โดยไทยส่งออกไปอียู มูลค่า 22,794 ล้านเหรียญสหรัฐ (843,378 ล้านบาท) สินค้าสำคัญ เช่น คอมพิวเตอร์และอุปกรณ์ รถยนต์และอุปกรณ์ แอร์และอุปกรณ์ ผลิตภัณฑ์ยางพารา อัญมณีและเครื่องประดับ และไก่แปรรูป เป็นต้น ขณะที่ปัจจุบัน อียู มี FTA กับประเทศอาเซียน 2 ประเทศคือ เวียดนามและสิงคโปร์ ซึ่งหากจัดทำ FTA สำเร็จ ไทยจะมีตลาดการค้าที่ได้เปรียบคู่แข่งจากประเทศอื่นเพิ่มขึ้น 27 ประเทศ และจะเป็นแต้มต่อทางการค้าให้กับไทย รวมถึงเป็นการสร้างเงิน สร้างอนาคตให้กับประเทศ